Paz Márquez-Benítez

Si Paz Marquez-Benitez (Marso 3, 1894 - Nobyembre 10, 1983) ay isang Pilipinang manunulat na lumikha ng unang Pilipinong modernong maikling kwento na nasusulat sa wikang Inggles.

Unang yugto ng buhay
Ipinanganak si Paz Marquez noong Marso 3, 1894 sa Tayabas, Quezon sa kanyang mga magulang na sina Gregorio Marquez at Maria Jurado. Ikinasal siya kay Francisco Benítez at nagkaroon sila ng apat na mga anak.

Edukasyon
Kabilang si Paz Marquez sa unang klase ng mga freshmen sa Unibersidad ng Pilipinas kung saan ay nakapagtapos siya noong 1912 ng Batsilyer sa Sining.

Propesyon
Mula 1916 hanggang 1951 ay nagturo si Paz Marquez-Benitez ng pagsulat ng maikling kwento sa Departamento ng Inggles sa Unibersidad ng Pilipinas at naging mga estudyante niya sina Loreto Paras Sulit, Paz Latorena, Bienvenido Santos, Manuel Arguilla, S.P. Lopez at Francisco Arcellana.

Mga nalikha
Naisulat ni Paz Marquez-Benitez ang “Dead Stars”, ang unang modernong maikling kwento na nilikha ng isang Pilipino gamit ang wikang Inggles. Ito ay nailathala sa Philippine Herald noong  Setyembre 20, 1925. Bagama't ito ay tungkol sa kwento ng pag-ibig nina Alfredo Salazar, Esperanza at Julia Salas, ito rin ay isang alegorya na pumupuna sa epekto ng imperyalismo ng Amerika sa Pilipinas.  Bukod dito ay nalikha din niya ang isa pang maikling kwento na pinamagatang "A Night In The Hills".

Mga nagawa
Itinatag ni Paz Marquez-Benitez ang Woman's Home Journal noong 1919 na unang magasin sa Pilipinas na nauukol sa mga kababaihan.

Kasama sina Clara Aragón, Concepción Aragón, Francisca Tirona Benítez, Carolina Ocampo Palma, Mercedes Rivera, at Socorro Márquez Zaballero, itinatag nila ang Philippine Women's College noong 1919 na naging Philippine Women's University kalaunan.

Ang Philippine Journal of Education ay magkasamang binuo nina Paz Marquez-Benitez at ng kanyang asawa na si Francisco Benitez. Ito ay isang magasin na ukol sa mga pampublikong guro.

Kamatayan
Yumao si Paz Marquez-Benitez noong Nobyembre 10, 1983.

Mga sanggunian

Kababaihan sa Pilipinas
Mga kababaihang manunulat sa Pilipinas